Tom Behnke (FP), 1998-01-22:
Forespørgselsdebatten her handler om noget så vigtigt som udviklingen i antallet af udlændinge i Danmark.
Vi ved jo, at regeringen igen og igen har fiflet med tallene for at få det til at se ud, som om regeringens politik betyder, at der kommer færre udlændinge til Danmark, men det er jo ikke tilfældet.
De tal, som regeringen fremlægger, er for så vidt korrekte nok i sig selv, men sandheden er, at tallene kun er en del af det samlede billede.
Regeringen benytter sig af forskudte opgørelsesperioder, så det hele tiden ser ud, som om tallene er faldende, selv om de måske endda er stigende.
Regeringen fremlægger kun nogle af tallene, så det ser ud, som om der kommer færre asylansøgere til Danmark, og sådan kunne jeg blive ved.
Det er fup, og det er pinligt, at regeringen ikke tør sige sandheden til befolkningen, men man kunne jo undre sig over, om det måske ikke er, fordi regeringen ved, at hvis sandheden kom frem, ville regeringen blive udskiftet med andre partier, som er indstillet på at gennemføre de reelle og nødvendige opstramninger af udlændingeloven.
Sagen er jo, at selv om Fremskridtspartiet for år tilbage blev kaldt både racister og det, der er værre, fordi vi påpegede, at udviklingen i antallet af udlændinge ville være stigende, ved vi i dag, at vi desværre fik ret, og ikke nok med, at vi fik ret, tallene er faktisk blevet større end dem, vi oprindelig havde spået om, og alligevel sidder regeringen tilbage.
Vi ser, hvordan det store regeringsparti, Socialdemokratiet, med fru Dorte Bennedsen i spidsen synes, at det er et helt passende antal, vi har fået, og egentlig ikke synes, der er nogen grund til at gøre så meget ved det.
Det lyder lidt hult, når ministeren går ud og siger, at de lovforslag, der er blevet fremsat, vil betyde, at der kommer færre udlændinge til Danmark, samtidig med at det store regeringsparti mener, at de nugældende spilleregler er helt fine, og at det nugældende antal er helt i orden.
Vi ved, at antallet af udlændinge i Danmark stiger og stiger, og det selv om ganske mange udlændinge hvert eneste år opnår at få dansk statsborgerskab og dermed ikke længere indgår i statistikken over udlændinge i Danmark.
Vi har flere gange fra talerstolen i dag fået oplyst, og det er jo korrekt nok, at prognosen viser, at der vil være tre gange så mange udlændinge fra tredjeverdenslande i Danmark i år 2020, og det vil alt andet lige give en række problemer.
Allerede i dag ser vi, hvordan der er problemer med udlændinge, ikke så meget udlændinge i sig selv, men mere det, at der er kommet så mange på så kort tid.
Det er det, der giver problemerne, ikke udlændinge i sig selv. Vi ser, hvordan der er problemer med både vold og tyverier.
Vi ser, hvordan der er problemer med at få børnene ind i skolerne.
en overrepræsentation af ikkedansksprogede elever, og det er ikke hensigtsmæssigt hverken for de danske børn eller for de udenlandske børn.
Alt andet lige vil det betyde, at de danske børn ikke lærer så meget, som de ellers kunne lære, og det betyder, at de udenlandske børn får ganske svært ved at blive integreret.
Hertil kommer selvfølgelig hele den økonomiske belastning, det er.
Jeg har også siddet og kigget lidt på tallene i forhold til, hvor mange vi egentlig giver dansk statsborgerskab.
Det er også et tal, som er ganske interessant, ikke mindst fordi vi ved, at antallet af udlændinge, som får dansk statsborgerskab, ikke længere indgår i statistikken over udlændinge i Danmark.
Hvis vi f.eks. tager udgangspunkt i 1979, er der til dato tildelt over 70.000 udlændinge dansk statsborgerskab, og hvis det fortsætter med den årlige tildeling af statsborgerskaber, som der i øjeblikket er, vil der i år 2030 være omkring 300.000 udlændinge, der har opnået dansk statsborgerskab.
Der er sådan set ingen grund til at holde sig til den lave fremskrivning, for hvis man ser på fremskrivningen af tildelingen af danske statsborgerskaber over årene siden 1979, vil man opleve, at der hvert eneste år har været en stigning i antallet af tildelinger af danske statsborgerskaber.
Den laveste stigning har været på 9 pct., og hvis man lægger den faktor ind i beregningerne, at der hvert år vil være en stigning på 9 pct. i antallet af udlændinge, der opnår dansk statsborgerskab, vil man i år 2030 nå op på et helt andet tal, nemlig at der er 1,4 millioner udlændinge, der har opnået dansk statsborgerskab.
Allerede nu er der jo steder i Danmark, hvor de fremmede faktisk er i så stort tal, at de har erklæret området for et danskerfrit område.
Det er selvfølgelig helt utilfredsstillende, og den udvikling vil vi i Fremskridtspartiet ikke være med til. Derfor er det nødvendigt med nogle ganske alvorlige opstramninger på dette område, og vi er fra Fremskridtspartiets side indstillet på at støtte såvel forslaget fra Venstre og De Konservative som forslaget fra Dansk Folkeparti.